 Na BRIAN OCHARO MKURUGENZI wa Mashtaka ya Umma (DPP) Noordin Haji amelaumu mitandao ya mabwenyenye kwa kutatiza kesi zinazowahusu viongozi maarufu nchini. Bw Haji (pichani) alisema idadi kubwa ya kesi ambazo mashtaka au hata uchunguzi wake umekwama, zimeingiliwa na mitandao ya mabwenyenye ambayo hakuyataja kwa nia ya kuhujumu mkondo wa haki.“Mitandao ya mabwenyenye inataka kulemaza mchakato, kwa kupotosha ukweli na masuala fulani ya shughuli ya mashtaka,” alisema. DPP alipuuzilia mbali madai ya kuwepo chuki kati ya afisi yake na mashirika mengine yanayohusika katika uchunguzi kama vile Tume ya Maadili na Kupiga Vita Ufisadi (EACC), na Idara ya Kuchunguza Uhalifu (DCI).“Tunafanya kazi vyema na EACC, DCI na Idara ya Mahakama. Lakini bado tuna safari ndefu katika vita dhidi ya ufisadi; ila tumeweka msingi utakaotusaidia kufanikisha vita hivi katika siku zijazo,” alieleza .Kuhusu sakata ya Mamlaka ya Usambazaji Dawa na Vifaa vya Matibabu Nchini (Kemsa), ambapo mabilioni ya fedha yalifujwa kupitia shughuli za kutiliwa shaka, DPP alisisitiza kuwa faili zilizowasilishwa kwa afisi yake zinahitaji kuchunguzwa zaidi. Bw Haji alisema japo Katiba imeipa ofisi ya DPP mamlaka ya kuchunguza faili zinazoletwa kwake na kuanzisha mashtaka, sheria hiyo haikusema afisi ni sharti ikubaliane na yaliyomo kwenye faili hizo.“Faili inapowasilishwa kwetu ni sharti tutathmini na kuhakikisha tuna ushahidi wa kutosha. Lakini ikiwa hakuna ushahidi wa kutosha, basi inabidi tuirejeshe pamoja na ufafanuzi wa kwanini tunafikiri ushahidi uliowasilishwa hautoshi,” aliongeza. Hasa katika kesi ya Kemsa, DPP alisema uamuzi wa kukataa faili ulifanywa baada ya nakala kukaguliwa kwa kina. “Hii ni kuhakikisha kuwa kesi zote zinazowasilishwa kortini zina ushahidi thabiti. “Hii ndiyo sababu pekee tumekataa baadhi ya faili. Si kwa sababu ya chuki au kukosa kusikizana. Hivi ndivyo sheria imesema,” alifafanua. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  